Lav et referat af nedenstående tekst:

Tekst:
Leif Winther gennemgik sit livs krise, da hans søn Nikolaj forsvandt efter en julefrokost i Jomfru Ane Gade i Aalborg i kort før jul i 2011. Nordjyllands Politi ledte efter Nikolaj over hele Aalborg. Det samme gjorde Leif og Nikolajs venner. Efter fire dage fandt politiets dykkere Nikolaj. Han var druknet efter at være faldet i Aalborg Havn. Nu oplever Leif et nyt mareridt. Det billede politiet brugte i eftersøgningen af Nikolaj figurerer nu under en falsk profil på facebook. Profilen med Nikolajs billede kalder sig "Marck Hansen", og han sexjagter mindreårige piger på facebook. - Det gør mig simpelthen så ked af det, at nogen kan finde på at misbruge min søns billede på den her måde. Det gør ondt. Det er træls at se, siger Leif Winther I Munkebo på Fyn sidder en anden frustreret far. Dennis Bostrups kun 12-årige datter har været i kløerne på "Marck Hansen". - Jeg bliver da pissesur. Jeg synes simpelthen ikke, at en pige på 12 år skal opleve det her, at der sidder en klam liderlig mand, der gerne vil i kontakt med unge piger på 12 år. Det ville jeg gerne have skånet hende for i nogle år endnu i hvert fald, siger Dennis Bostrup. Datteren havde kun været på facebook i to måneder da "Marck Hansen" kontakter hende. "Marck Hansen" udgiver sig for at være en 15-årig dreng der savner venner. Først er han rar, men langsomt bliver tonen i hans beskeder grov og seksuel. "Ved du hvad jeg gør ved folk, der ikke tror på mig", spørger "Marck Hansen" - "Dem knepper jeg. Skal jeg kneppe dig?" Senere truer Marck Hansen med, at han ved hvor den 12-årige pige bor, og at han nemt kan finde hende. Datteren er så skræmt, at hun ikke fortæller noget til sin far. Forældrene må selv opdage, hvad der er foregået. Dennis Bostrup frygter, at hans datter langt fra er "Marck Hansens" eneste offer. Han frygter, at andre børn kan være gået meget længere, end hans datter gjorde - Om han gerne vil i kontakt med dem i virkeligheden også, det er jo så det næste spørgsmål. Så er vi jo oppe på et niveau hvor det begynder at blive rigtig grimt, siger Dennis Bostrup. Tilbage i Aalborg føler Leif Winther sig magtesløs. Han føler, at mindet om hans livsglade dreng bliver sværtet til. - Billedet af min søn bliver sat i forbindelse med noget rigtig klamt. Det har jeg det rigtig skidt med. Det er så usselt, siger Leif Winther. I Munkebo har Dennis Bostrup nu taget en lang snak med sin datter om hvordan man gebærder sig på sociale medier, og så har han meldt "Marck Hansen" til politiet. Jeg kunne da rigtig godt tænke mig at nogen - politiet eller medier - fandt frem til den her mand, som jeg formoder gemmer sig bag det her profilnavn, og tager en snak med ham om, at sådan opfører man sig ikke. Jeg håber han bliver stoppet, siger Dennis Bostrup.

Referat:
I 2011 druknede en 20-årig mand i Aalborg Havn. I dag oplever hans efterladte en ny tragedie. Hans billede bliver misbrugt på internettet af en sexkrænker.